Familielid van vermoorde landdros in hofLanddros Romay van Rooyen (Foto: Facebook) ŉ Nabye familielid het Donderdag in die Simonstad-landdroshof in die Wes-Kaap verskyn in verband met die moord op landdros Romay van Rooyen. Cassidy Hartzenberg (18) word aangekla van moord en diefstal. Van Rooyen was glo sy tannie. Die saak is tot 6 Oktober uitgestel en Hartzenberg bly in aanhouding tot dan. Eric Ntabazalila, woordvoerder van die Nasionale Vervolgingsgesag (NVG), het gesê die staat voer in die klagstaat aan dat Hartzenberg vir Van Rooyen verwurg het waarna hy haar voertuig en kontant gesteel het. “Die staat is tevrede dat die beskuldigde met die moord verbind word. Die staat beraadslaag met die Valke rakende die borgtogverrigtinge aangesien die verdagte se borgtogprofiel in die stadium onbekend is. Dit sal in die belang van geregtigheid wees om alle relevante inligting te bekom voordat ŉ besluit oor borgtog geneem word. Ons is hoopvol dat hierdie aangeleentheid vinnig deur die howe verwerk kan word en dat die uitstaande ondersoek vinnig afgehandel sal word.” Hartzenberg is Dinsdag in hegtenis geneem nadat ’n familielid op 10 September op Van Rooyen se liggaam in haar huis in Marina da Gama naby Muizenberg afgekom het. Haar gesteelde voertuig is die volgende dag in Mitchells Plain gevind. Bheki Cele, minister van polisie, was vanoggend saam met Thembisile Patekile, die Wes-Kaapse polisiekommissaris, in die hof tydens die verdagte se verskyning.